b'\n_START_ARTICLE_\nSocialistisk Folkepartis Ungdom\n_START_SECTION_\nHistorie\n_START_PARAGRAPH_\nSF\xe2\x80\x99s f\xc3\xb8rste ungdomsorganisation var Socialistisk Ungdoms Forum (SUF), der blev stiftet i 1961. Da SF blev splittet i 1967, forlod store dele af SUF partiet til fordel for det nydannede parti Venstresocialisterne, og SF stod derfor ved indgangen til 1968 reelt uden ungdomsorganisation ud over SUF-Aalborg, der var forblevet tro mod SF. SF oprettede i stedet et ungdomsudvalg inden for partiets rammer. Udvalget fik dog hurtigt status af en selvst\xc3\xa6ndig organisation, og ungdomsudvalgets konference i februar 1969 regnes som SFU\xe2\x80\x99s stiftelse.\n_START_SECTION_\n1969-1990\n_START_PARAGRAPH_\n\xc3\x85rene efter stiftelsen var pr\xc3\xa6get af medlemsfremgang. Organisationen engagerede sig is\xc3\xa6r i internationale sp\xc3\xb8rgsm\xc3\xa5l koncentreret om Vietnam, Pal\xc3\xa6stina og Chile. Senere indgik SFU i Organisationen til Oplysning om Atomkraft (OOA), kollegianerbev\xc3\xa6gelsen, l\xc3\xa6rlingearbejdet og uddannelsesbev\xc3\xa6gelserne. SFU vedtog sit f\xc3\xb8rste principprogram i 1976._NEWLINE_SFU voksede under SF\xe2\x80\x99s fremgang i 1980\xe2\x80\x99erne. I perioden var der konkurrence med andre organisationer p\xc3\xa5 venstrefl\xc3\xb8jen, is\xc3\xa6r Danmarks Kommunistiske Ungdom (DKU). I slutningen af \xc3\xa5rtiet opstod der under indtryk af glasnost i Sovjetunionen et samarbejde der mundede ud i Next Stop Sovjet og oprettelsen af Regnskovsambassaden. SFU\'s landsm\xc3\xb8de i 1990 afviste et forslag om at sl\xc3\xa5 organisationen sammen med DKU.\n_START_SECTION_\n1990\'erne\n_START_PARAGRAPH_\nI 1990 vedtog SFU et nyt principprogram der bl.a. reviderede organisationens fortolkning af marxismen og fastslog en positiv holdning til EF. I 1991 blev SFU sammen med andre politiske ungdomsorganisationer afsl\xc3\xb8ret i at opgive for h\xc3\xb8je medlemstal til Dansk Ungdoms F\xc3\xa6llesr\xc3\xa5d for at blive berettiget til st\xc3\xb8rre tilskud fra tipsmidlerne (tipsmiddelsagen). SFU blev frakendt retten til tipsmidler i to \xc3\xa5r, og i den f\xc3\xb8lgende periode var der store \xc3\xb8konomiske vanskeligheder for organisationen._NEWLINE_Uenigheden om EF-politikken fortsatte med tre str\xc3\xb8mninger: EU-modstandere, f\xc3\xb8deralister og pragmatiske EU-tilh\xc3\xa6ngere. En del af EU-modstanderne forlod SFU i 1995 og stiftede Uafh\xc3\xa6ngige Unge Socialister (UUS).\n_START_SECTION_\nEfter 2001\n_START_PARAGRAPH_\nI 2001-2005 engagerede SFU sig mere i internationale sager, bl.a. globaliseringsbev\xc3\xa6gelsen og demonstrationer ved topm\xc3\xb8der. SFU har tilf\xc3\xb8jet feminismen til form\xc3\xa5lsparagraffen, inspireret af Ung V\xc3\xa4nster i Sverige og Sosialistisk Ungdom i Norge. I 2006 og 2007 havde SFU udpr\xc3\xa6get fokus p\xc3\xa5 velf\xc3\xa6rd. SFU var meget synlige i velf\xc3\xa6rdsdemonstrationerne 17. maj 2006 og 2. oktober 2007, og SFU\'s skolestartskampagner i b\xc3\xa5de 2006 og 2008 handlede om velf\xc3\xa6rd._NEWLINE_SFU st\xc3\xb8ttede efter 2005 Villy S\xc3\xb8vndals nyorientering af SF og ambitionerne om, at folkesocialisterne skulle i regering for f\xc3\xb8rste gang nogensinde._NEWLINE_Desuden startede SFU kampagnen "Husk Hovedet" i 2012, der sidenhen er blevet til en lang r\xc3\xa6kke kampagner for gratis psykologhj\xc3\xa6lp til unge b\xc3\xa5de p\xc3\xa5 kommunalt og nationalt plan. _NEWLINE_Ved\xc2\xa0folkeafstemningen om retsforbeholdet\xc2\xa0den 3. december 2015 anbefalede SFU et ja._NEWLINE_I 2018 f\xc3\xb8rte SFU kampagnen Generation Gr\xc3\xb8n og dtiftede derefter i samarbejde med SF foreningen af samme navn.\n_START_SECTION_\nPolitik\n_START_PARAGRAPH_\nSFU\xe2\x80\x99s grundl\xc3\xa6ggende holdninger er nedskrevet i principprogrammet fra april 2014. Organisationen vedtager desuden politiske programmer p\xc3\xa5 landsm\xc3\xb8derne._NEWLINE_SFU\xe2\x80\x99s grundl\xc3\xa6ggende v\xc3\xa6rdier er socialisme, demokrati, solidaritet og b\xc3\xa6redygtighed. Organisationen betegner sig selv som en organisation, der "arbejder p\xc3\xa5 et marxistisk id\xc3\xa9grundlag, der er inspireret af feminismen". Det politiske fokus har i de sidste \xc3\xa5r is\xc3\xa6r ligget p\xc3\xa5 velf\xc3\xa6rd, integration, uddannelsespolitik og feminisme._NEWLINE_Form\xc3\xa5lsparagraffen lyder:_NEWLINE_SFU\'s form\xc3\xa5l er at virke i ungdommen, p\xc3\xa5 parlamentariske s\xc3\xa5vel som udenomsparlamentariske m\xc3\xa5der, for et socialistisk samfund med demokrati, solidaritet og b\xc3\xa6redygtighed som b\xc3\xa6rende v\xc3\xa6rdier. SFU arbejder p\xc3\xa5 et marxistisk id\xc3\xa9grundlag, der er inspireret af feminismen. SFU arbejder p\xc3\xa5 b\xc3\xa5de lokalt, nationalt, europ\xc3\xa6isk og internationalt plan.\n_START_SECTION_\nStrategi\n_START_PARAGRAPH_\nSFU dyrker b\xc3\xa5de parlamentarisk og udenomsparlamentarisk arbejde. SFU arbejder parlamentarisk ved at p\xc3\xa5virke moderpartiet, f\xc3\xb8re valgkampagner og opstille kandidater til valg p\xc3\xa5 SF\xe2\x80\x99s lister. Det udenomsparlamentariske arbejde best\xc3\xa5r i at deltage i bev\xc3\xa6gelser, arrangere demonstrationer og happenings._NEWLINE_De fleste aktiviteter foreg\xc3\xa5r i afdelingerne. Derfor er SFU\xe2\x80\x99s landsorganisation indrettet med det form\xc3\xa5l at st\xc3\xb8tte og hj\xc3\xa6lpe lokale aktiviteter.\n_START_SECTION_\nOrganisation\n_START_PARAGRAPH_\nSFU best\xc3\xa5r af 107 lokalafdelinger organiseret i 16 distrikter. Hvert distrikt udpeger 1-3 distriktssekret\xc3\xa6rer med s\xc3\xa6de i landsledelsen. Det \xc3\xa5rlige landsm\xc3\xb8de i p\xc3\xa5sken v\xc3\xa6lger yderligere 14 ledelsesmedlemmer og otte suppleanter samt landsformand, landskasserer og landssekret\xc3\xa6r._NEWLINE_Indtil landsm\xc3\xb8det i 2007 var der ogs\xc3\xa5 mulighed for at have et formandsskab p\xc3\xa5 tre personer._NEWLINE_SFU blev i 2007 den st\xc3\xb8rste partipolitiske ungdomsorganisation med 1955 medlemmer under 30 \xc3\xa5r - en position, de dog mistede igen i 2012, hvor organisationen efter medlemstilbagegang blev overhalet af Danmarks Socialdemokratiske Ungdom (DSU). I 2017 var SFU med knap 1300 medlemmer if\xc3\xb8lge Dansk Ungdoms F\xc3\xa6llesr\xc3\xa5d den femtest\xc3\xb8rste politiske ungdomsorganisation efter Venstres Ungdom, DSU, Socialistisk UngdomsFront og Konservativ Ungdom.\n_START_SECTION_\nInternationalt\n_START_PARAGRAPH_\nSFU er medlem af Dansk Ungdoms F\xc3\xa6llesr\xc3\xa5d (DUF) og Socialistisk Ungdom i Norden (SUN). SFU er repr\xc3\xa6senteret i Ungdommens Nordiske R\xc3\xa5d (UNR)._NEWLINE_Partipolitisk findes der hverken p\xc3\xa5 europ\xc3\xa6isk eller globalt plan en pendant til SF og SFU i Danmark. I Europa-Parlamentet er SF repr\xc3\xa6senteret i Den Gr\xc3\xb8nne Gruppe, mens SFU traditionelt har h\xc3\xa6ldt mere til den r\xc3\xb8de end den gr\xc3\xb8nne side. Meget af Europas venstrefl\xc3\xb8j minder dog mere om Enhedslisten end SF, og derfor har SFU befundet sig i en lidt vaklende position hvad ang\xc3\xa5r internationale samarbejdspartnere. Landsledelsen besluttede i november 2010 at melde SFU ud af European Network of Democratic Young Left (ENDYL) p\xc3\xa5 grund af politiske uenigheder s\xc3\xa5vel som organisatoriske besv\xc3\xa6rligheder.\n_START_SECTION_\nAfdelinger\n_START_PARAGRAPH_\nSF Ungdom har afdelinger rundt omkring i landet, hvor SFU\'ere laver lokale kampagner og aktiviteter. _NEWLINE_SFU-Aalborg er SFU\'s \xc3\xa6ldste afdeling. Den blev dannet i 1967 som SUF-Aalborg, og afdelingen blev hos SF, da SUF br\xc3\xb8d med partiet i december 1967.\n_START_SECTION_\nFolkevalgte SFU\'ere\n_START_PARAGRAPH_\nVed folketingsvalget i 2007 blev en aktiv SFU\'er for f\xc3\xb8rste gang valgt i Folketinget, nemlig dav\xc3\xa6rende SFU-formand Nanna Westerby og desuden de tidligere SFU-form\xc3\xa6nd Astrid Krag Kristensen, Jesper Petersen og Pia Olsen Dyhr. \xc3\x98vrige tidligere SFU-form\xc3\xa6nd, der har v\xc3\xa6ret medlem af Folketinget, er Pelle Voigt, Holger K. Nielsen, J\xc3\xb8rn Jespersen, Thorstein Theilg\xc3\xa5rd og Morten Homann._NEWLINE_Ved Europa-Parlamentsvalget 2009 blev den netop afg\xc3\xa5ede landsformand Emilie Turunen valgt til Europaparlamentet._NEWLINE_Ved Kommunalvalget 2009 fik SFU hele 21 kandidater valgt ind i kommuner og regioner landet over. Efterf\xc3\xb8lgende dannede organisationen "Netv\xc3\xa6rk for folkevalgte" best\xc3\xa5ende af unge folketingsmedlemmer, Europaparlamentsmedlemmet samt de mange by- og regionsr\xc3\xb8dder._NEWLINE_Ogs\xc3\xa5 ved Kommunal- og regionsr\xc3\xa5dsvalg 2017 blev en r\xc3\xa6kke SFU\'ere valgt, bl.a. Astrid H\xc3\xb8rby Aller, Karoline Vind og Morten Siig Henriksen._NEWLINE_Ved Europa-Parlamentsvalget 2019 fik SFU valgt det yngste Europa-Parlamentsmedlem nogensinde, nemlig den 21-\xc3\xa5rige Kira Marie Peter-Hansen. Ligeledes blev fem SFU\'ere valgt halvanden uge senere ved Folketingsvalget 2019; Jacob Mark, Signe Munk, Astrid Car\xc3\xb8e, Carl Valentin og Anne Valentina Berthelsen'